A Bilbao lesz a Barcelona ellenfele
Az Athletic Bilbao lesz a Barcelona ellenfele a spanyol labdarúgó Király Kupában, miután csütörtökön hosszabbítás után 2-1-re győzött a Levante otthonában az elődöntő visszavágóján.
A hazaiak szereztek vezetést a 17. percben, ám a vendégek a harmincadik percben büntetőből egyenlítettek. A rendes játékidőben több gól nem született, így hosszabbításra volt szükség, ugyanis a párharc első mérkőzése is 1-1-re végződött.

A ráadás második félidejében Alejandro Berenguer szerezte a továbbjutást jelentő találatot a baszkoknak, akik 39. alkalommal jutottak döntőbe a Király Kupában.

A finálét a sevillai La Cartuja Stadionban játsszák április 17-én, de az Athletic Bilbao két héttel korábban a koronavírus-járvány miatt tavalyról elhalasztott kupadöntőben is pályára lép a Real Sociedad ellen.

Eredmények, elődöntő, visszavágó:
Levante-Athletic Bilbao 1-2 (1-1, 1-1, 1-1), hosszabbítás után

Továbbjutott: az Athletic Bilbao, 3-2-es összesítéssel.

szerdán játszották:
FC Barcelona-Sevilla 3-0 (1-0, 2-0, 3-0), hosszabbítás után
Tj.: a Barcelona, 3-2-es összesítéssel.
athletic bilbao spanyol király kupa